SKRIFTLIG FORESPØRGSEL E-2859/02

af Ria Oomen-Ruijten (PPE-DE) til Kommissionen

(10. oktober 2002)

Om: Forarbejdning af fedt fra animalsk affald

I øjeblikket forarbejdes animalsk affald i Nederlandene til dyremel, som derefter i store mængder bortskaffes ved forbrænding. Ud over dyremel anvendes animalsk affald også til produktion af fedtstoffer (tælle).

1. Er disse fedtstoffer, produceret på grundlag af animalsk affald, helt fri for prioner?

2. Er det fortsat tilladt at forarbejde disse fedtstoffer i dyrefoder og navnlig i den mælk, der anvendes til foder til unge kalve?

3. I Frankrig er det forbudt at forarbejde disse fedtstoffer i dyrefoder. Er det i Nederlandene og de øvrige EU-medlemsstater tilladt at forarbejde disse fedtstoffer i dyrefoder? Det kunne være med til at opretholde overførelse af BSE-smitten hos køer.

Svar afgivet på Kommissionens vegne af David Byrne

(18. november 2002)

1. Den Videnskabelige Styringskomité konkluderer i sin udtalelse, som blev vedtaget på komitéens møde den 28. og 29. juni 2001 og ajourført på mødet den 6. og 7. september 2001, at det ikke er dokumenteret, at talg fra drøvtyggere udgør en risiko for transmissible spongiforme encephalopatier (TSE). Komitéen mener, at en eventuel risiko for TSE i forbindelse med talg vil skyldes urenheder i proteinerne.

I ovennævnte udtalelse anbefaler Den Videnskabelige Styringskomité derfor yderligere betingelser for at anvende fedt fra drøvtyggere i foder til drøvtyggere. På grundlag af denne udtalelse har Kommissionen udarbejdet et arbejdsdokument vedrørende talg i mælkeerstatninger og andre foderstoffer til drøvtyggere, som er blevet drøftet med medlemsstaterne. Da komitéen imidlertid i mellemtiden har påbegyndt en kvantitativ risikovurdering vedrørende sikkerheden ved fedt fra drøvtyggere, blev det besluttet at vente på denne vurderings færdiggørelse, før man fortsætter arbejdet vedrørende dokumentet.

Følgende bestemmelser finder på nuværende tidspunkt anvendelse med henblik på at forebygge overførsel via fedt i foderstoffer til husdyr:

- Varmebehandling under tryk af højrisikomateriale fra drøvtyggere og rensning (maksimumsindholdet af resterende uopløselige urenheder må ikke overstige 0,15 vægtprocent) af alle afsmeltede fedtstoffer hidrørende fra drøvtyggere i overensstemmelse med Rådets beslutning 1999/534/EF(1).

- Test af alt kvæg bestemt til konsum over 24 (nødslagtning) eller 30 (sunde, slagtede dyr) måneder i overensstemmelse med TSE-forordningen (forordning (EF) nr. 999/2001(2).

- Udelukkelse af specificeret risikomateriale i overensstemmelse med forordning (EF) nr. 999/2001.

- Forbud mod anvendelse af bestemte animalske biprodukter i foder: udelukkelse af biprodukter fra visse kategorier af dyr som f.eks. dyr, som er døde på bedriften, men som ikke er blevet slagtet med henblik på konsum, og dyr, som er blevet slået ned på bedriften som led i en sygdomskontrolforanstaltning, i overensstemmelse med Kommissionens beslutning 2001/25/EF(3).

2. og 3. Brugen af fedt fra drøvtyggere i foderstoffer, herunder mælkeerstatning til kalve, i overensstemmelse med ovennævnte bestemmelser er tilladt i EU. Visse medlemsstater som f.eks. Tyskland, Frankrig, Østrig og Portugal har indført yderligere restriktioner på brugen af fedt fra drøvtyggere. De gældende risikoforvaltningsforanstaltninger bliver revideret, når Den Videnskabelige Styringskomités kvantitative risikovurdering er til rådighed.

(1) Rådets beslutning 1999/534/EF af 19. juli 1999 om foranstaltninger for forarbejdning af visse former for animalsk affald med henblik på beskyttelse mod overførbare spongiforme encephalopatier og om ændring af Kommissionens beslutning 97/735/EF (EFT L 204 af 4.8.1999).

(2) Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (EFT L 147 af 31.5.2001).

(3) 2001/25/EF: Kommissionens beslutning af 27. december 2000 om forbud mod anvendelse af bestemte animalske biprodukter i foder (EFT L 6 af 11.1.2001).